Boudewyn I van Vloandern

Boudewyn I van Vloandern (° 837?, † 2 januoari 879) wos den eestn groaf van et Groafschap Vloandern. J'es surtout bekend gerocht ounder zyn bynoame met den Yzern Oarm.

 Ofkomste 
Zyn voader wos Audacer (lett. houtkapper). Da wos ne Forestier, nen here over e gouwe in 't Frankisch Ryk ounder de Karolingers.

 Huwelik 
In 861 ountvoerde Boudewyn Judith van West-Francië, de dochter van Karel den Kletsn die keunienk wos van de Frankn in West-Francië. Dien koste doa nie mei lachen en je liet Boudewyn excommuniceern. Boudewyn en Judith sloegn up de vlucht na Rome en zochtn hulpe by paus Nicolaas I. Achter e joar negotieern gof Koarel an Boudewyn toch de toestemmienge vo mèi zyn dochter te trouwn.

De twee zyn getrouwd up 13 december 862. Vo 'n hem en bitje noame te geevn, benoemde keunienk Koarel zyn schoonzeune Boudewyn tout groaf van Gent en gof 'n hem de noordelikke gouwe van zyn ryk lik huwelikscadeau. Da wos 't begun van 't groafschap Vloandern.

Boudewyn en Judith kreegn vier kinders:
 Koarel, die jounk es doodgegoane
 Boudewyn, die Boudewyn II van Vloandern es gekommn
 Gunhilda
 Rudolf

 Verweeznlikkiengn 
Styf vele es 't er nie gekend van dienen groaf. Boudewyn wos in olle gevol ne competentn en stoutn militair. J'es bekend gerocht omdat 'n hem d'r in 864 lik één van d'eeste in sloagde de rooftochtn van de Vikings in Vloandern te doen stoppn. 't Es van ton dat 'n hem zyn bynoame met den Yzern Oarm hèit gekreegn.

Vo de Vikings tegen t'houdn, liet 'n hem ne burcht bouwn up de plekke woa da de riviere de Reie in den zeeoarm 't Zwin uutkomt. Da wos 't begun van de Brugsche Burg - vandoa de noame. 't Es deur dienen burcht dan de Vikings die stee noois nie angevolln hèin.

Deur zyn kordoat uptreedn koste Boudewyn ol gauwe nen eigen koers voarn en kreeg Vloandern in kortn tyd e toamelik zelfstandige plekke binn 't Frankisch Ryk.

 Externe koppeliengn 
 Parochje van Sint-Salvator in Oarelbeke
 Oentstoan van Vorstndom Vloandren.

Categorie:Groaf van Vloandern